Μπακαλιάρος πορτογαλικός, με πατάτες, κρεμμύδια και σκορδάτη κρούστα
Αγαπημένο ψάρι των Πορτογάλων ο μπακαλιάρος. Σε αυτή τη συνταγή μαγειρεύεται στον φούρνο, καλυμμένος με μια σκορδάτη κρούστα από ψίχουλα ψωμιού.
1.200 γρ. πατάτες ολόκληρες, με τη φλούδα, καλά πλυμένες, 1 1⁄2 κουτ. γλυκού δεντρολίβανο φρέσκο, ψιλοκομμένο, ή 1 κουτ. γλυκού ξερό, κοπανισμένο, 50 ml ελαιόλαδο, αλάτι, πιπέρι φρεσκοτριμμένο, 800 γρ. φιλέτο παστού μπακαλιάρου, ξαλμυρισμένο, 30 ml χυμός λεμονιού, 30 ml ελαιόλαδο, 800 γρ. κρεμμύδια, σε λεπτές φέτες, 90 ml ελαιόλαδο, 2 φλιτζάνια ψίχα ψωμιού, τριμμένη, 2 σκελίδες σκόρδο, λιωμένες, ανακατεμένες με 80 ml ελαιόλαδο, 1/2 μάτσο μαϊντανός, ψιλοκομμένος, 1 κουτ. γλυκού ξύσμα λεμονιού, 1 κουτ. σούπας πάπρικα καυτερή
Για να φτιάξουμε τον μπακαλιάρο, ξεκινάμε πρώτα από τις πατάτες. Σε μια κατσαρόλα με άφθονο νερό τις βράζουμε μέχρι να μαλακώσουν, αλλά όχι να λιώσουν. Αφήνουμε να κρυώσουν, τις καθαρίζουμε και τις κόβουμε σε λεπτές φέτες (περίπου 0,6 εκ.).Τις ανακατεύουμε με το ελαιόλαδο, το δεντρολίβανο και αλατοπίπερο.Σε μια κατσαρόλα ζεσταίνουμε το λάδι σε πολύ χαμηλή φωτιά και σοτάρουμε τα κρεμμύδια για 20-30 λεπτά, χωρίς καπάκι, μέχρι να καραμελώσουν, ανακατεύοντας συχνά. Αλατοπιπερώνουμε.Σε ένα τηγάνι ζεσταίνουμε σε δυνατή φωτιά το λάδι, τον χυμό λεμονιού και 200 ml νερό και στο υγρό αυτό αχνίζουμε τον μπακαλιάρο για 4 λεπτά. Βγάζουμε με τρυπητή κουτάλα (κρατάμε τα υγρά στο τηγάνι) και τον μαδάμε με τα χέρια μας σε μεγάλα κομμάτια. Προθερμαίνουμε τον φούρνο στους 180°C.Σε ένα πυρέξ στρώνουμε τις πατάτες με το λάδι τους, τα κρεμμύδια και από πάνω τον μπακαλιάρο. Περιχύνουμε με τα υγρά από το τηγάνι. Ανακατεύουμε καλά τα υλικά για την κρούστα και στρώνουμε πάνω από τον μπακαλιάρο. Ψήνουμε τον μπακαλιάρο για 15 λεπτά ή μέχρι να ροδίσει η κρούστα.
Κρεμμύδι,Μπακαλιάρος,Πατάτες,25η Μαρτίου